**Thema:**

Cariad

***(Mae’r oedfa hon yn dechrau yn yr un ffordd ag Oedfa Cariad 1 – ond yn wahanol ar ôl y darlleniad.)***

Mae Ppt wedi ei baratoi i gyd-fynd â’r gwasanaeth.

Cofiwch addasu’r iaith i siwtio’ch ardal a’ch cynulleidfa.

Bydd angen *speakers* yn ogystal â laptop/sgrin ar gyfer dangos y clip ffilm.

**Dewis caneuon/emynau:**

[Emynau a chaneuon am gariad 1](http://www.gobaith.cymru/?s=cariad) [Emynau a chaneuon am gariad 2](http://www.gobaith.cymru/?s=gariad)

Cliciwch ar y **2** linc ac fe welwch ddewis eang o emynau a chaneuon addoliad cyfoes ar y thema cariad. Plîs sicrhewch fod y tonau hefyd yn rhai llawen!

**Cyflwyniad. (Sleid 1)**

Thema ein hoedfa heddiw fydd cariad. Ar rai adegau penodol o’r flwyddyn rydyn ni’n dathlu cariad - Diwrnod Santes Dwynwen ar y 25ain o Ionawr a Dydd Sant Folant (St.Valentine’s Day) ar 14eg o Chwefror. Ond, y gwir ydy bod angen cariad arnon ni bob dydd o’r flwyddyn. Rhagoriaeth y ffydd Gristnogol ydy bod cariad ar gael i ni bob amser, ac mai cariad ydy calon y neges am Iesu Grist. Fe ddechreuwn ni drwy ganu....

**Emyn 1** (eich dewis o emyn ar y thema cariad)

**Darlleniad: 1 Ioan 4: 7-21**

**Cariad Duw a'n cariad ni**

*7 Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi'i eni'n blentyn i Dduw ac yn nabod Duw.**8 Os ydy'r cariad hwn ddim gan rywun, dydy'r person hwnnw ddim yn nabod Duw chwaith – am mai cariad ydy Duw.**9 Dyma sut wnaeth Duw ddangos ei gariad aton ni: anfonodd ei unig Fab i'r byd, er mwyn i ni gael bywyd drwyddo.**10 Dyma beth ydy cariad: dim y ffaith ein bod ni'n caru Duw, ond y ffaith ei fod e wedi'n caru ni ac anfon ei Fab yn aberth oedd yn gwneud iawn am ein pechodau ni.**11 Ffrindiau annwyl, os ydy Duw wedi'n caru ni gymaint â hyn, dylen ninnau hefyd garu'n gilydd.**12 Does neb erioed wedi gweld Duw; ond os ydyn ni'n caru'n gilydd, mae Duw yn byw ynon ni ac mae ei gariad yn dod yn real yn ein bywydau ni.*

*13 Dŷn ni'n gwybod ein bod ni'n byw ynddo fe, a bod ei fywyd e ynon ni, am ei fod yn rhoi ei Ysbryd i ni. 14 A dyn ni wedi gweld ac yn gallu tystio fod y Tad wedi anfon ei Fab i achub y byd. 15 Os ydy rhywun yn cydnabod mai Iesu ydy Mab Duw, mae Duw yn byw ynddyn nhw a hwythau yn Nuw. 16 Dŷn ni'n gwybod faint mae Duw yn ein caru ni, a dyn ni'n dibynnu'n llwyr ar y cariad hwnnw. Cariad ydy Duw. Mae'r rhai sy'n byw yn y cariad yma yn byw yn Nuw, ac mae Duw yn byw ynddyn nhw. 17 Am fod cariad yn beth real yn ein plith ni, dyn ni'n gallu bod yn gwbl hyderus ar y diwrnod pan fydd Duw yn barnu. Dŷn ni'n byw yn y byd yma fel gwnaeth Iesu Grist fyw. 18 Does dim ofn yn agos at y cariad yma, achos mae cariad perffaith yn cael gwared ag ofn yn llwyr. Os ydyn ni'n ofnus mae'n dangos ein bod ni'n disgwyl cael ein cosbi, a'n bod ni ddim wedi cael ein meddiannu'n llwyr gan gariad Duw.*

*19 Dŷn ni'n caru'n gilydd am ei fod e wedi'n caru ni gyntaf.**20 Pwy bynnag sy'n dweud ei fod yn caru Duw ac eto ar yr un pryd yn casáu brawd neu chwaer, mae'n dweud celwydd. Os ydy rhywun ddim yn gallu caru Cristion arall mae'n ei weld, sut mae e'n gallu caru'r Duw dydy e erioed wedi'i weld?**21 Dyma'r gorchymyn mae Duw wedi'i roi i ni: Rhaid i'r sawl sy'n ei garu e, garu ei gyd-Gristnogion hefyd.*  Amen

Mae’r darlleniad yn pwysleisio pwysigrwydd cariad. Ysgrifennwyd y llythyr gan Ioan, disgybl oedd yn annwyl iawn gan Iesu (nid Ioan Fedyddiwr ei gefnder). Sgwennodd Ioan y llythyr yma at rai o’r Cristnogion cyntaf un, am ei fod yn dymuno codi calon Cristnogion a’u helpu nhw i deimlo’n sicrach am eu ffydd. Roedd rhai athrawon celwyddog wedi bod yn dysgu pethau rhyfedd iawn yn yr eglwysi, pethau oedd yn groes i’r efengyl. Roedd Ioan am ddangos mai ffolineb/lol/nonsens oedd eu syniadau, ac am sicrhau’r Cristnogion bod Iesu, mab Duw, wedi dod i’r ddaear yn ddyn go iawn. Roedd o’n adnabod Iesu yn bersonol ac yn sicr o hyn. Roedd Ioan yn caru’r Arglwydd Iesu, ac am rannu’r hyn oedd o’n gwybod sef bod Iesu wedi cael ei aberthu dros bechodau’r byd. Yn y llythyr mae Ioan yn pwysleisio’r angen am gariad rhwng Cristnogion a’i gilydd, am fod hyn yn arwydd pendant o gariad Duw.

Felly, rydyn ni’n mynd i ganolbwyntio ar gariad yn ystod yr oedfa, gan ddechrau drwy wylio clip ffilm gan beibl.net. Ben Thomas, gweinidog o Griccieth sy’n siarad.

Dangos ffilm. Dilynwch y ddolen [yma](https://youtu.be/DtM1mww4eoo) i ‘Cariad Duw yn newid pobl’, gan Ben Thomas. Os nad ydy’r ddolen yn gweithio teipiwch y geiriau i mewn i youtube.

**Emyn 2** (eich dewis o emyn ar y thema cariad)

Mae cariad yn bwysig iawn yn y Beibl. Fel dwedodd Ben, mae’r neges am gariad Duw yn newid bywydau pobl. Fe newidiodd fywyd Saul - yr Iddew, creulon cas oedd eisiau lladd dilynwyr Iesu neu eu llusgo i’r carchar. Fe newidiodd ei enw i Paul a threulio gweddill ei fywyd yn dweud wrth eraill am gariad Duw.

Beth yn union ddigwyddodd i Saul? Fe awn ni drwy’r hanes a gweld sut newidiodd cariad Duw ei fywyd yn llwyr.

**PowerPoint hanes bywyd Saul/Paul**

**Sleid 3:** Teitl – Hanes Paul

**Sleid 4**: Paul ydy’r dyn a welwch chi ar y sleid. Roedd ei fywyd yn hollol normal am flynyddoedd, ond wedyn digwyddodd rhywbeth rhyfeddol iddo! Gadewch i mi ddweud yr hanes wrthych chi.

**Sleid 5:** Cafodd ei eni yn Ninas Tarsus, dim yn bell o Fôr y Canoldir. Heddiw mae Tarsus yng ngwlad Twrci. Ymhen amser symudodd ei deulu i fyw i Jerwsalem. Roedd Saul yn blentyn galluog iawn ac yn hoff iawn o ddysgu a mynd i’r ysgol. Falle bod rhai ohonoch chi’n wahanol!

**Sleid 6:** Roedd Saul yn mynd i wersi arbennig am ei fod yn Iddew. Roedd ganddo athro arbennig o’r enw Gamaliel. Roedd Saul yn treulio llawer o amser yn eistedd yn dawel yn gwrando ar ei athro yn dysgu’r plant am Air Duw o’r Hen Destament, y Torah.

**Sleid 7:** Roedd Saul yn ddisgybl da. Roedd o’n trio’n galed i fyw yn ufudd i gyfraith Duw. Roedd o hefyd yn trio’n galed i fod yn ufudd i’r Phariseaid - nhw oedd y grŵp o Iddewon crefyddol y daeth i’w dilyn. Roedd ganddyn nhw lawer o reolau ychwanegol i bobl eu dilyn ac roedd Saul yn gwneud ei orau i ddilyn y rheolau hynny i gyd.

**Sleid 8:** Er enghraifft, dw i’n meddwl eich bod chi’n golchi’ch dwylo cyn bwyta, rhag i chi roi germau yn eich ceg a mynd yn sâl/dost. Ond roedd gan yr Iddewon reolau golchi dwylo llawer mwy tynn.

**Sleid 9:** Roedd rhaid i Saul fesur y dŵr pur, glân, roedd o’n ei ddefnyddio i olchi ei ddwylo. Roedd rhaid i’r dŵr lenwi un a hanner plisgyn wy - dim mwy a dim llai! Wedyn byddai’r dŵr yn cael ei dywallt dros ei ddwylo. Roedd o’n codi ei ddwylo fel bod y dŵr yn rhedeg i lawr at ei arddyrnau ac i ffwrdd o’i fysedd glân. Os nad oedd y dŵr yn cyrraedd ei arddyrnau yna roedd ei ddwylo’n cael eu cyfri yn fudr/frwnt.

**Sleid 10:** Ar ôl pryd bwyd byddai’n rhaid golchi ei ddwylo eto, ail ac weithiau drydydd gwaith. Roedd rhaid iddo olchi ei ddwylo yn **union y ffordd iawn**. Dim ond **un** o’r rheolau a ddysgodd y Phariseaid iddo oedd hon. Roedd **dros 600** o reolau i gyd! Roedd y Phariseaid yn credu mai wrth fod yn **ufudd** i’r **holl reolau bach** eu bod nhw’n dangos cymaint roedden nhw’n parchu Duw. Roedd Saul yn edmygu’r Phariseaid ac eisiau bod fel nhw!

**Sleid 11:** Un o’r diwrnodiau gorau yn ei fywyd oedd pan dderbyniwyd o’n Pharisead ei hun! Roedd Saul eisiau cadw pob rheol, eisiau gwneud yn sicr fod pawb arall yn cadw pob rheol. Roedd o eisiau plesio Duw wrth fod yn un o’r Phariseaid gorau erioed!

**Sleid 12:** Un diwrnod fe glywodd Saul newyddion drwg. Roedd rhai pobl yn gwrthod dilyn y rheolau roedd y Phariseaid yn ddysgu. Roedd y bobl yma wedi dewis dilyn Iesu – y dyn o Nasareth oedd yn dweud mai ef oedd Mab Duw. Dych chi wedi clywed amdano? (Gofynnwch i’r plant i ddweud stori neu ddwy am Iesu e.e. ei fod yn gwella a helpu pobl.)

**Sleid 13:** Do wir! Dyna rai o’r pethau glywodd Saul am Iesu hefyd. Roedd dilynwyr Iesu’n dweud ei fod wedi cael ei groeshoelio ac wedi codi’n ôl yn fyw o’r bedd! Roedden nhw’n addoli Iesu yn lle dilyn rheolau’r Phariseaid. Roedd Saul yn flin/yn grac iawn! *Pwy oedden nhw’n feddwl oedden nhw!* Roedd Saul yn gwybod bod rhaid stopio’r nonsens am Iesu. Roedd o’n credu bod rhaid iddo stopio pobl rhag credu a dilyn Iesu, felly penderfynodd fynd ar ôl y Cristnogion a’u rhoi nhw yn y carchar.

**Sleid 14:** Roedd Saul yn cosbi dilynwr Iesu bob tro roedd o’n dod ar eu traws. Roedd o’n rhoi cadwynau amdanyn nhw ac yn eu gyrru i’r carchar. Fe wnaeth o drefnu bod rhai ohonyn nhw yn cael eu lladd! Roedd o’n credu bod Duw yn hapus iawn yn ei weld yn gweithio fel hyn. Roedd o’n gweithio’n galed i gadw’r rheolau’n bur – roedd o’n falch o’r hyn roedd o’n wneud. Pan ddeallodd dilynwyr Iesu fod Saul ar eu hôl nhw, fe wnaeth rai ohonyn nhw ffoi i Ddamascus, oedd tua 175 o filltiroedd i ffwrdd. Roedden nhw’n meddwl eu bod yn ddiogel mor bell i ffwrdd o Jerwsalem. Ha! Penderfynodd Saul deithio i Ddamascus a llusgo’r Cristnogion yn ôl i Jerwsalem i gael eu cosbi.

**Sleid 15:** Cafodd lythyrau gan y Prif Offeiriad i’w rhoi i’r arweinwyr yn Damascus er mwyn iddo gael arestio dilynwyr Iesu a dod â nhw yn ôl i Jerwsalem. Cychwynnodd ar y daith hir.

**Sleid 16:** Roedd o bron â chyrraedd Damascus. Roedd yr haul yn boeth ac yn uchel yn yr awyr.

**Sleid 17:** Yn sydyn fflachiodd golau disglair o'r nefoedd o’i gwmpas. Syrthiodd ar lawr a chlywodd lais yn dweud: “Saul? Saul? Pam rwyt ti'n fy erlid i?”

**Sleid 18:** Pwy wyt ti, syr?” gofynnodd. “Iesu ydw i,” atebodd y llais, “yr un rwyt ti'n ei erlid.

**Sleid 19:** Roedd Saul wedi dychryn.

**Sleid 20:** Erlid Iesu – roedd y llais yn dweud fod Saul yn erlid Iesu! Doedd o ddim yn gallu credu ei glustiau. Roedd Iesu wedi marw. Roedd o wedi cael ei groeshoelio!

**Sleid 21:** Roedden nhw wedi rhoi hoelion yn ei ddwylo a’i draed. Roedden nhw wedi rhoi gwaywffon yn ei ochr. Roedden nhw wedi lapio ei gorff a’i roi mewn bedd, ac roedd milwyr Rhufeinig wedi gwarchod y bedd. Roedd ei ddisgyblion yn dweud ei fod wedi dod yn ôl yn fyw – ond roedd Saul yn credu mai celwydd oedd eu stori.

**Sleid 22:** Teimlodd Saul ei hun yn dechrau crynu. Roedd o’n Pharisead! Roedd o wedi treulio ei fywyd i gyd yn trio plesio Duw.

**Sleid 23:** Roedd Saul wedi gwneud ei orau glas i gadw pob cyfraith a rheol. Roedd o wedi erlid dilynwyr Iesu am ei fod yn credu mai dyna oedd yn plesio Duw. “O na!” meddyliodd Saul! Ai Iesu oedd gwir fab Duw? A oedd Saul wedi bod yn ymosod ar bobl Dduw? Oedd dilynwyr Iesu’n iawn wedi’r cyfan?

**Sleid 24:** Dwedodd llais Iesu wrth Saul i godi ar ei draed a mynd i mewn i'r ddinas. Dwedodd y llais, “Cei di wybod yno beth mae'n rhaid i ti ei wneud.”

Safodd y rhai oedd yn teithio gyda Saul yn fud; roedden nhw'n clywed y llais ond doedden nhw ddim yn gweld neb.

**Sleid 25:** Pan agorodd Saul ei lygaid, doedd o ddim yn gallu gweld. Felly dyma nhw'n gafael yn ei law ac yn ei arwain i mewn i dre Damascus. Arhosodd yno am dri diwrnod. Roedd o’n ddall a doedd o ddim yn bwyta nac yfed.

**Sleid 26**: Deallodd Saul o’r diwedd mai Iesu oedd gwir Fab Duw. Deallodd nad oedd gwerth mewn dilyn rheolau heb gael ffydd yn Iesu.

**Sleid 27:** Newidiodd ei fywyd am byth! Roedd o’n un o ddilynwyr Iesu!

Anfonodd Duw ddyn o’r enw Ananias ato. Gosododd Ananias ei ddwylo ar lygaid Saul a dweud, “Saul, frawd. Mae'r Arglwydd Iesu, wnaeth ymddangos i ti ar dy ffordd yma, wedi fy anfon i atat ti er mwyn i ti gael dy olwg yn ôl, a chei dy lenwi â'r Ysbryd Glân hefyd.” Yr eiliad honno cafodd ei olwg yn ôl. Cododd ar ei draed a chafodd ei fedyddio.

Fe ddysgodd Saul wers bwysig iawn. Dysgodd nad oedd angen dilyn rheolau crefyddol er mwyn plesio Duw. Roedd o’n gwybod fod Iesu wedi gwneud popeth sydd ei angen i’n gwneud ni yn iawn gyda Duw. Newidiodd ei enw i Paul i ddangos cymaint roedd ei fywyd wedi newid, ac ymhen amser sgwennodd lythyr at ei ffrindiau yn Rhufain a dyma ddwedodd wrthyn nhw,

**Sleid 28:**

*“Dangosodd Duw i ni gymaint maen ein caru ni trwy i'r Meseia farw droson ni pan roedden ni'n dal i bechu yn ei erbyn!” (Rhufeiniaid 5:8)*

Roedd Saul yn elyn i Dduw ond roedd Duw eisiau rhoi bywyd newydd o gariad iddo. Er gwaethaf popeth drwg roedd o wedi ei wneud, fe wnaeth Duw ei garu a rhoi cyfle iddo edifarhau/ddweud sori am y pethau drwg hynny. Ar ôl dod yn Gristion fe gafodd Paul fywyd anturus iawn, iawn. Falle gawn ni ddysgu mwy amdano fo rywbryd eto.

**Gweddïwn:**

O Dduw, diolch i ti am dy gariad mawr, a’n bod ni’n medru ei ddathlu gyda’n gilydd. Diolch i ti ein bod ni’n gallu gweddïo’n hyderus, gan wybod dy fod ti’n gwrando ar dy bobl. Diolchwn dy fod yn gwrando ble bynnag a phryd bynnag yr ydym ni’n gweddïo ac yn troi atat ti.

Diolch am anfon dy unig fab i’r byd dros ddwy fil o flynyddoedd yn ôl. Daeth o’i orsedd yn y nef i’r ddaear fel babi bach. Diolchwn ei fod wedi bodloni i roi heibio ei rym a’i awdurdod mawr er mwyn dod i’r ddaear i’n hachub ni. Gad i ni ryfeddu ar hyn unwaith eto, fel mae Noel Richards yn ei wneud yn ei gân:

‘*Fe roddaist heibio orsedd nef*

*I gerdded llwybr tua’r bedd’’*

Rhyfeddwn Ein Tad, wrth feddwl am y geni gwyrthiol. Gad i ni sylweddoli ei arwyddocâd - fod Iesu, y brenin mawr wedi dod lawr i’n daear ni. Ganwyd ef mewn stabl, a’i roi i orwedd ar wely o wair. Diolch i ti ei fod wedi byw bywyd perffaith ar y ddaear, bywyd o wasanaethu ufudd i ti. Diolch am yr aberth a wnaed ar y groes. Bu farw Iesu am yr holl bethau drwg rydyn ni wedi eu gwneud. Addolwn di ein Tad, am fawredd yr atgyfodiad. Rydyn ni’n gallu teimlo’n hyderus wrth feddwl am dy addewidion di. Mae dy air yn ein dysgu os wnawn ni droi atat ti a chredu yn dy annwyl fab, yna rydym yn cael bywyd sy’n para am byth. Bywyd yn y nefoedd yn dy bresenoldeb di.

Helpa ni i fod yn barod i dy wasanaethu di ym mhopeth rydyn ni’n wneud. Helpa ni i ufuddhau i dy orchmynion, er ein bod ni weithiau’n eu gweld nhw’n anodd. Gad i ni sylweddoli dy fod ti gyda chynllun arbennig ar ein cyfer. Diolchwn Arglwydd, dy fod ti yn ein caru ni ac yn gwybod be’ sydd orau i ni. Rydyn ni’n darllen mai Duw cariad wyt ti. Mae 1 Corinthiaid pennod 13 yn ein hatgoffa ni am rinweddau cariad:

*Mae cariad yn amyneddgar. Mae cariad yn garedig. Dydy cariad ddim yn cenfigennu, ddim yn brolio'i hun, nac yn llawn ohono'i hun. Dydy cariad ddim yn gwneud pethau anweddus, nac yn mynnu ei ffordd ei hun drwy'r adeg. Dydy e ddim yn digio a phwdu, ac mae'n fodlon anghofio pan mae rhywun wedi gwneud cam. Dydy cariad ddim yn mwynhau gweld drygioni – beth sy'n ei wneud e'n llawen ydy'r gwir. Mae cariad bob amser yn amddiffyn; mae bob amser yn credu; bob amser yn gobeithio; bob amser yn dal ati.*

Ein Tad, rydyn ni’n gwybod ein bod ni’n disgyn yn fyr o dy safonau Di. Mae dy gariad Di yn gariad perffaith a digyfnewid, yn gariad ffyddlon heb ddim diwedd iddo. Rydyn ni eisiau diolch i ti am ein caru ni gymaint fel dy fod ti wedi gyrru dy unig fab i’r byd i roi bywyd a hwnnw’n fywyd ar ei orau. Diolchwn eto am ei aberth ar y groes, fel bod pob un sy’n credu ynddo yn cael bywyd tragwyddol.

O Dduw, helpa ni i beidio â chyfyngu'r newyddion da am Achubwr i’r holl fyd i bobl sy’n debyg i ni ein hunain. Helpa ni i rannu'r newyddion da am Iesu Grist ar hyd a lled ein gwlad. Helpa ni i dy garu Di yn fwy bob dydd.

Bendithia’r cyfarfod hwn a gwna ni’n barod i dderbyn dy air di. Agora ein calonnau ni i’r Ysbryd Glân gael ein llenwi o’r newydd.

Amen

**Emyn 3**

**Cwis – Sleid 30**

Dyma gyfle i ni i gyd cael cwis bach! Mae gen i chwech cwestiwn i chi.

(Cliciwch ar ôl pob ateb yn y drefn isod\*).

1. Be mae llygod yn fwyta? (Caws) \*
2. Be ydy mascot tîm pêl-droed Abertawe (The Swans - Swansea - Alarch)\*
3. Yn y Beibl. Pwy sy’n cael ei daflu i ffau llewod? (Daniel)\*
4. Gair arall am 60 munud? (Awr)\*
5. Rhaglen deledu Cymraeg oedd yn 21 oed yn 2016? (Rownd a Rownd)\*
6. Pwy sydd yn y llun? (Iolo Williams)\*

Gwnewch air gyda llythyren cyntaf pob gair.

**Sleid 31:**

Dangos yr ateb – CARIAD, wrth gwrs!

Sleid 32: Mae’r oedfa wedi pwysleisio cariad, cariad Duw aton ni, ein cariad ni at Dduw, ac i orffen - ein cariad ni at ein gilydd. Beth am i ni ddweud yr adnod gyda’n gilydd i orffen?

*Ffrindiau annwyl, gadewch i ni garu'n gilydd, am fod cariad yn dod oddi wrth Dduw.*

*1 Ioan 4: 7*

**Emyn olaf.**

**Cyd-weddïo’r Fendith**. Gras ein Harglwydd Iesu Grist, a **chariad** Duw…